Legendarna pjesma 'Brothers in Arms' svjetsku je premijeru uživo doživjela na koncertu Dire Straitsa u Splitu 25. travnja 1985. godine. Dakle, prije nekoliko dana navršilo se 30 godina od jednog od najvećih glazbenih događaja u Splitu. Tim je koncertom ova britanska grupa počela svjetsku turneju kojom je promovirala album 'Brothers in Arms', jedan od najprodavanijih u povijesti. Estradni menadžer Ivica Bubalo bio je blizak organizatorima, pratio je sve 'izbliza'.

- Prvi put je u Jugoslaviju došla Europa i svijet. Bilo je to savršenstvo! Najbolje ikada na ondašnjim prostorima! Neopisiv je bio osjećaj kada je udrija prvi zvuk gitare, čini mi se da dvorana još uvijek zuji od toga. Prestrašno je koliko je to bilo dobro. To nije dobro ni čuti ni vidjeti jer ti je poslije toga sve lošije - kaže nam Bubalo tri desetljeća nakon koncerta.

- Dire Straitsi su došli nekoliko dana prije koncerta i svakodnevno su po 6-7 sati izvodili probe. Mi smo u tu njihovu produkciju gledali kao u svemir - dodaje.

Zavirili smo u arhiv Slobodne Dalmacije. U izvještaju s koncerta Zlatko Gall je napisao:

- Bez obzira na impresivnost ambijenta kakav se - ruku na srce - još ni jednom nije vidio na Gripama, prepunu dvoranu s publikom koja, valjda i usrećena notornom činjenicom da je 'unutra' a ne 'vani' (naime, ulaznice za koncert su 'planule' dan ranije) osiguravala gotovo spomeničarsku atmosferu primjerenu fabuloznom rock and roll spektaklu... nastup Dire Straitsa bi, čak priređen u kakvoj zadimljenoj špelunci ili lokalnom klubu kakve mjesne zajednice, zaslužio superiorne ocjene. Jer, unatoč mega-statusu i - barem vizualnom - prizivanju uopćenih mjesta rock and rolla stadionske etikete, nastupom uživo Dire Straitsi naprosto zrače, frazom izraženo 'radošću sviranja', gotovo pa ne primjerenoj grupi takvog planetarnog statusa, dok Mark Knopfler, iako fokalna figura, odstupa od (u pravilu 'macho') poze na pijedestal masovnog obožavanja uzdignutog gitarskog heroja.

Zapisano je i da je splitska publika Knopfleru skandirala 'Marko, Marko'. Među ostalim, u tom izvještaju objavljenom 27. travnja 1985. glazbeni kritičar piše i ovo:

- Lucidno odabravši skladbe pogodne za reviziju i aranžmanske pomake sukadno aktualnom zvuku grupe, Knopfler je potpuno bezbolno pomirio znane koncertne standarde i teme s novog studijskog projekta 'Brothers in Arms', pažljivo ih slažući uzastopce poput kakve musake. Primjerice, poslije uvodne 'Cross the River', skladbe s novog studijskog albuma, uslijedio je standard 'Expresso Love', potom nova tema 'So far Away' i stara 'Romeo and Juliet', pa 'Sultans of Swing' i tema s novog singla 'Walk of Life'... I tako tokom čitavog koncerta. No, dojam isjeckanosti ili razlomljenosti jednostavno nije postojao jer svaka od skladbi je naprosto osiguravala dovoljno uzbuđenja da bi i bez eruptivnih žustrih hitova pridonijela atmosferi neponovljive svetkovine. Dočekavši kraj 'službenog' dijela koncerta sa skladbom 'Tunnel of Love', doslovno na koljenima Knopfler je s društvom još tri puta izlazio na binu.